**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.03.2025, ora 08.00 – 31.03.2025, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 31.03.2025, ora 07.00**

**RÂURI**

**Debitele au fost, în general, în scădere,** exceptând râurile din bazinele hidrografice: Vișeu, Iza, Tur, Lăpuș, cursurile mijlocii și inferioare ale Crișului Repede, Crișului Negru, Mureșului, Timișului, Carașului, Nerei, Cernei, Ialomiței, Buzăului și pe cursurile inferioare ale Crasnei, Barcăului, Jiului, Rm. Sărat, Putnei, Trotușului, Bistriței și Moldovei, unde au fost în creștere datorită precipitațiilor prognozate și propagării.

Pe râurile din bazinele hidrografice: Vedea, Argeș, Bârlad, afluenții Prutului, cursul mijlociu și inferior al acestuia și pe cele din Dobrogea, debitele au fost staționare.

Debitele se situează la valori sub mediile multianuale lunare, cu coeficienți moduli cuprinși între 30-70%, mai mari (în jurul şi peste mediile lunare) pe râurile din bazinele hidrografice: Vișeu, Iza, Tur, Someș (exceptând Someșul Mic), Crișul Repede, Nera, Cerna, Jiu, Moldova, Bistrița, Trotuș, Putna, bazinele superioare ale Mureșului, Timișului, Buzăului, bazinul superior și inferior al Oltului şi mai mici (sub 30% din mediile lunare) pe râurile din bazinele hidrografice: Crasna, Crișul Alb, Târnava Mare, Bega Veche, Moravița, Vedea, Bârlad, afluenții Prutului, unii afluenți ai Argeșului inferior.

În interval s-a situat **peste COTA DE ATENȚIE** râul Jiu la stația hidrometrică Răcari (330+12)-jud. DJ.

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi în creştere,** datorită precipitațiilor prognozate şi propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Trotuș, Bistrița și bazinul superior al Oltului.

Pe râurile din bazinele hidrografice: Vedea, Argeș, Bârlad, Prut și pe cele din Dobrogea, debitele vor fi staționare, iar pe celelalte vor fi, în general în scădere.

Sunt posibile scurgeri pe versanți, torenți şi pâraie, viituri rapide, cu posibile efecte de inundații locale şi creşteri mai importante de niveluri şi debite, pe unele râuri mici din zonele de deal și de munte, din vestul, centrul și nord – vestul țării, ca urmare a precipitațiilor prognozate, sub formă de aversă și propagării.

Nivelurile pe râuri la stațiile hidrometrice se vor situa **sub COTELE DE ATENȚIE.**

**DUNĂRE**

**Debitul** la intrarea în ţară (secţiunea Baziaş) în intervalul 30.03.2025 – 31.03.2025 **a fost în creștere,** având valoareade **7100 m3/s**, peste media multianuală a lunii **martie (6700 mc/s).**

În aval de Porțile de Fier debitele au fost în creștere.

**Debitul la intrarea în ţară (secţiunea Baziaş) va fi în creștere (7500 m3/s).**

În aval de Porțile de Fier debitele vor fi în creștere.

**2.** **Situația meteorologică în intervalul 30.03.2025, ora 09.00 – 31.03.2025 ora 06.00**

**ÎN ŢARĂ**

**Vremea s-a încălzit,** exceptând partea de vest și de nord-est a țării, unde valorile termice au fost mai scăzute decât în ziua precedentă. Cerul a fost temporar noros în sud și mai mult noros în restul teritoriului. S-au semnalat ploi ce au avut și caracter de aversă în Maramureș, cea mai mare parte a Moldovei, Transilvaniei, Crișanei și a zonelor montane, local în Banat și pe arii restrânse în Oltenia și Muntenia. În nord-vest și centru acestea au fost în extindere pe parcursul nopții. În zona montană înaltă au fost precipitații sub formă de lapoviță și ninsoare. Izolat, cantitățile de apă au depășit 10 l/mp. Este strat de zăpadă în zona montană înaltă (în general la peste 1800 m altitudine), iar la ora 21 măsura, în platformele stațiilor meteo, până la 84 cm în Munții Bucegi. Vântul a suflat slab și moderat. Temperaturile maxime s-au încadrat între 9 grade la Cotnari, Iași, Negrești, Piatra Neamț, Roman, Suceava, Târgu Neamț și Vaslui și 18 grade la Drobeta-Turnu Severin și Băile Herculane, iar la ora 6 se înregistrau valori termice cuprinse între 3 grade la Tulcea și Medgidia și 11 grade la Băile Herculane. La începutul, dar mai ales spre sfârșitul intervalului, s-a format ceață în sud și sud-est și pe areale mici în est.

*Observație - de ieri dimineață de la ora 6 au fost emise 6 mesaje de atenționare cod galben pentru fenomene meteorologice periculoase imediate: 2 de către CNPM București pentru Muntenia, 2 de către SRPV Craiova și 2 de către SRPV Constanța.*

**LA BUCUREŞTI**

**Vremea s-a încălzit,** astfel încât temperatura maximă a fost de 16 grade la Afumați și Filaret și 17 grade în Băneasa. Cerul a avut înnorări temporare, iar vântul a suflat slab până la moderat. La ora 6 se înregistrau 4 grade în Băneasa, 6 grade la Afumați și 7 grade la Filaret. Spre finalul intervalului, în zona periferică, s-a format ceață.

**3. Prognoza meteorologică în intervalul 31.03.2025, ora 09.00 – 01.04.2025, ora 09.00**

**ÎN ŢARĂ**

**În vestul și nord-vestul țării valorile termice diurne se vor situa ușor sub mediile** specifice acestei date, dar în celelalte regiuni vor fi peste acestea. Cerul va avea înnorări temporar accentuate și va ploua, cu o frecvență mai mare pe parcursul zilei, pe arii extinse în nord-vest și centru, precum și la munte și local în restul teritoriului. Ploile vor avea mai ales caracter de aversă, cantitățile de apă vor depăși izolat 15...20 l/mp, iar trecător se vor semnala descărcări electrice. Pe crestele montane vor fi precipitații sub formă de lapoviță și ninsoare. Vântul va sufla slab și moderat, cu unele intensificări în Banat, Crișana, iar noaptea în Oltenia și Muntenia, dar de scurtă durată și în timpul ploilor. Temperaturile maxime se vor situa între 12 și 20 de grade, iar cele minime între 3 și 8 grade. Dimineața și noaptea, pe areale mici, va fi ceață.

**LA BUCUREŞTI**

**Valorile termice se vor situa ușor peste mediile** climatologice specifice datei. Cerul va fi temporar noros și trecător va ploua. Vântul va sufla slab și moderat. Temperatura maximă va fi de 18...19 grade, iar cea minimă de 7...8 grade.

**4. Buletin nivometeorologic pentru perioada 27.03.2025 ora 20 - 31.03.2025 ora 20**

**TABEL RISCURI DE AVALANŞE**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNŢII FĂGĂRAŞ** | **RISC MODERAT (2)** | **petice** |
| **MUNŢII BUCEGI** | **RISC MODERAT (2)** | **petice** |
| **Munţii Parâng-Şureanu** | **RISC MODERAT (2)** | **petice** |
| **Munții Țarcu-Godeanu** | **RISC MODERAT (2)** | **petice** |
| **MUNȚII RODNEI-** | **RISC REDUS (1)** | **petice** |
| **CĂLIMANI BISTRIȚEI- Ceahlau- CĂLIMANI** | **RISC REDUS (1)** | **petice** |
| **Munții Vlădeasa – Muntele Mare, Gilău** | **petice** | **petice** |

**Principalele mecanisme ce conduc la declanșarea avalanșelor :**

* **Precipitații importante.**
* **La peste 2000 m va ninge și vor fi intensificări ale vântului.**

**CARPAȚII MERIDIONALI - FĂGĂRAȘ, BUCEGI, PARÂNG-ȘUREANU, ȚARCU – GODEANU RISC MODERAT (2)**

La peste 1800 m se va depune un strat nou de zăpadă, local însemnat, ce va depăși 30..40 cm mai ales pe versanții sudici ai Carpaților Meridionali, la peste 2000 m. Acest strat va putea aluneca peste stratul vechi existent, mai ales pe pantele înclinate cu acumulări mai consistente, ducând la declanșarea de avalanșe mici sau medii, riscul fiind amplificat la supraîncărcări. În cazuri izolate, avalanșele pornite de la altitudini înalte pot coborî sub altitudinea de 1800 m - **RISC MODERAT (2)**.

La altitudini mai mici de 1800 m stratul de zăpadă este în mare parte topit, exceptând pantele sau văile umbrite, unde mai întâlnim zăpadă veche. Precipitațiile sub formă de ploaie vor favoriza în continuare diminuarea stratului de zăpadă rămas.

**CARPAȚII ORIENTALI - MASIVUL RODNEI, CĂLIMANI- BISTRIȚEI, CEAHLĂU,**

**- RISC REDUS (1)**.

La peste 1800 m stratul de zăpadă s-a redus semnificativ și este în mare parte discontinuu și umezit, fiind depus peste zăpada mai veche și compactată. Precipitațiile mixte care vor urma, vor depune un strat nou de zăpadă la peste 2000 m, strat izolat mai consistent. Acest strat poate aluneca peste cel vechi, favorizând unele curgeri sau avalanșe de mici dimensiuni. Riscul este **RISC REDUS (1)**.

La altitudini mai mici de 1800 m stratul de zăpadă este în mare parte topit, exceptând pantele sau văile umbrite, unde mai întâlnim zăpadă veche. Precipitațiile sub formă de ploaie vor favoriza în continuare diminuarea stratului de zăpadă rămas.

**MUNȚII VLĂDEASA, MUNTELE MARE**

Stratul de zăpadă este în mare parte topit, exceptând unele văi sau pante umbrite, unde mai întâlnim zăpadă veche. Precipitațiile predominant sub formă de ploaie vor reduce în continuare zăpada rămasă. Doar izolat, la peste 1800 m, precipitațiile vor fi mixte și se poate depune un strat de zăpadă proaspătă și umedă.

**EVOLUȚIA VREMII DIN ULTIMELE ZILE:**

Vremea a fost în general închisă și ușor mai caldă decât normalul termic al perioadei. Cerul a fost mai mult noros. Pe arii relativ extinse s-au semnalat ploi, ce au avut mai ales caracter de aversă, iar în zonele înalte ale Carpaților Meridionali s-au semnalat precipitații și sub formă de lapoviță și ninsoare. Pe arii restrânse cantitățile de apă au depășit 10-15 l/mp. Vântul a avut rafale în general de 50-60 km/h, iar pe crestele Carpaților Meridionali a depășit izolat 80 km/h. Local s-a semnalat ceață.

Stratul de zăpadă a scăzut în toate masivele, cu până la 12…14 cm și este discontinuu la altitudini mai mici de 1800 m.

**În data de 27.03.2025, la ora 14,** stratul de zăpadă din platforma stațiilor meteorologice măsura:

**Carpaţii Meridionali:** 71 cm la Vf. Omu, 32 cm la Bâlea-Lac, 10 cm la Vf. Țarcu

**Carpaţii Orientali:** 57 cm la Vf. Călimani, 50 cm la Ceahlău-Toaca, 34 cm la Vf.Lăcăuți, 8 cm la Iezer

**Carpaţii Occidentali:** petice la Vf.Vlădeasa**.**

**PROGNOZA VREMII PENTRU INTERVALUL 27.03.2025 – 31.03.2025, ora 20**

Vremea va fi în general închisă și mai caldă decât cea normală pentru această perioadă în primele două zile, apoi temperaturile vor scădea ușor și vor avea valori apropiate de normal. Cerul va fi mai mult noros și pe arii relativ extinse se vor semnala ploi, mai ales cu caracter de aversă. Prin acumulare, cantitățile de apă vor fi de 50...70 l/mp în Carpații Meridionali; cele mai însemnate cantități vor cădea în cursul zilei de 28 martie și mai ales al nopții de 28/29 martie. La altitudini de peste 2000 m, precipitațiile vor fi predominant sub formă de ninsoare și se va depune strat consistent de zăpadă, îndeosebi în Carpații Meridionali. Vor fi perioade în care vântul va avea intensificări cu viteze de 50...70 km/h, iar în vestul Carpaților Meridionali, la altitudini în general de peste 2000 m, rafalele vor fi de 75...90 km/h și va fi viscol. Trecător se va semnala ceață.

**Temperaturi prognozate în intervalul 27.03.2025 ora 20 - 31.03.2025 ora 20:**

**Peste 1800 m:**

**temperaturi minime:** în general -5…0 grade.

**temperaturi maxime:** în general -2…4 grade.

**Sub 1800 m:**

**temperaturi minime:** în general -2…4 grade

**temperaturi maxime:** în general 4…10 grade.

**Vânt la peste 2000 m:** intensificări temporare de 70-90 km/h din sector nord-estic până în 30 martie, apoi sud-vestic.

**Izoterma de 0 grade:** coboară de la 2600-2800 m spre 2400-2600 m în prima zi, apoi treptat spre 400-600 m în ultima zi.

**Notă: Legenda de coduri de culori pentru caracterizarea riscului la avalanşe:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde (1) ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR*** 
   1. **Pe fluviul Dunărea**

Nu au fost evenimente deosebite

* 1. **Pe râurile interioare**

**ABA Siret-Bacău** informează despre o posibilă **poluare, din data de 30.03.2025, pe lacul de acumulare Bâtca Doamnei, de pe râu Bistrița, din județul Neamț, mun. Piatra Neamț**. Dispeceratul Hidroelectrica, a informat că la ora 17:40, personalul de la baraj a sesizat prezența a trei pete de hidrocarburi, pe o suprafață de cca. 10 mp, pe suprafața apei și a intervenit cu material absorbant pentru izolarea petelor (fulgi biodegradabili, de tip Gartner SPHAGNUM). Amonte de baraj, respectiv în zona sanitară cu regim sever a captării de suprafață Batca Doamnei, aparținând CJ APASERV, nu se observau alte unde de irizații. O probă de apă a fost prelevată la ora 19:00, de către reprezentanți ai biroului G.R.R.A, Inspecția Apelor și Laborator S.G.A. Neamț, urmând să fie analizată.

**A.B.A. Buzău-Ialomiţa** monitorizează în continuare prezenţa fenomenului de infiltraţie a apei sărate în albia pârâului Slănic. Se monitorizează din punct de vedere calitativ atat apele evacuate din Salina Slănic cât şi râurile: Slanic, Vărbilau şi Teleajen, din jud. Prahova (legat de fenomenul de diapirism) şi tasare a solului din zona orasului Slanic-Prahova, ca urmare a infiltraţiilor de apă sărată din Mina Victoria, din data de 12.06.2024.

* 1. **Pe Marea Neagră**

Nu au fost evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 27.03.2025, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la nici o staţie de monitoring a calităţii aerului din teritoriu.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 27.03.2025 – 28.03.2025 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

Agenția Națională pentru Protecția Mediului (ANPM) precizează referitor la incidentul care a avut loc în data de 14.02.2025, ora 01:20, la Cernobîl, după ce o dronă a lovit învelișul din beton care protejează rămășițele Reactorului 4 al fostei centrale nucleare, din Ucraina, nu reprezintă un pericol pentru România. Se precizează că Rețeaua Națională de Supraveghere a Radioactivității Mediului (RNSRM), aflată în subordinea Ministerului Mediului, Apelor și Pădurilor (MMAP) și coordonată de ANPM, monitorizează permanent evoluția radioactivității mediului la nivel național, iar valorile înregistrate după acest eveniment se situează în limitele obișnuite, specifice acestei perioade.

1. **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

**A.B.A. Olt: Jud. Braşov:**

Se aplica Planul de restrictii si folosirea apei in perioade deficitare, pentru Compania Apa sector Rupea si Brasov (pr.Valea Mare, pr.Tarlung), SC Lehoczky SRL si Calaretul SRL (R.Olt).

**A.B.A. Argeş-Vedea: Judeţul Braşov:**

**S.G.A. Braşov** informează că la Compania APA Braşov S.A. s-a anunţat începerea diminuării preluării de apă brută din Acumularea Săcele – pr.Târlung cu 450 l/s şi începerea compensării necesarului de apă din sursa subterană de rezervă - Front captare A.N.I.F. – zona Harman Prejmer (aplicare prevederi “Plan de restricţii şi folosire a apei în perioadele deficitare”), conform adresei nr. 63056 din 21.12.2023 înregistrată la S.G.A. Brasov sub nr. 11485 din 21.12.2023.

**Notă**: **ABA Argeş-Vedea**, informează că începând cu data de 20 mai 2024 la barajul Văcărești – de pe râul Dâmbovița, au fost demarate lucrările de decolmatare a frontului barajului, în vederea măririi capacității de tranzitare a debitelor mari prin șenalul de scurgere a apelor mari.

Aceste lucrări necesită scăderea controlată a nivelului în lacul de acumulare la 235.00 mdMN, începând cu data de 20 mai 2024 a fost oprită CHE Văcărești – r. Dâmbovița, fiind deschisă vana plană priza capitală pentru evacuarea unui debit de 5 mc/s.

În secțiunea NH Brezoaiele, debitul r. Dâmbovița va fi suplimentat cu 1.0 mc/s – derivația Mircea Vodă (Ilfov – Dâmbovița).

Pe perioada efectuării acestor manevre exista posibilitatea cresterii turbiditatii apei evacuata in aval de lacul de acumulare Vacaresti – r. Dambovita si tranzitata pana in sectiunea NH Brezoaiele.

**A.B.A. Buzău-Ialomiţa**

- din data de 18.09.2024 se mentine faza de atentionare/avertizare pe sectorul 1 rau Buzau - varsare – P.H. Banita;

- din data de 06.09.2024 se mentine faza de atentionare/avertizare pentru sectorul 2 rau Buzau - intre P.H. Banita - P.H. Magura;

- din data de 05.06.2024 se mentine faza de atentionare/avertizare pentru sectorul 3 rau Buzau – P.H. Magura – izvor;

**A.B.A. Prut-Barlad**

-date privind aplicarea sau nu a "planului de restricții și folosire a apei în perioadele deficitare":

**Jud. Iași**:

- Se mentine situatia de restrictii si incetarea livrarii apei in alimentarea cu apa pentru piscicultura la urmatoarele folosinte:

\* S.C. Noralex S.R.L. Iași, S.C. Piscicola S.R.L. Iași si S.C. CC & PES S.R.L. Iași r. Miletin – acumulare Hălceni.

\* S.C. APAVITAL S.A.Iași prin reducerea debitelor de la 33.0 l/s la 26.0 l/s la sursa r. Bahlui – acumulare Pârcovaci.

**Jud. Vaslui**:

- Se mentin prevederile „Planului de restrictii si folosire a apei in perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui care se alimenteaza cu apa bruta pentru populatie si industrie din acumularea Solesti.

- Se mentin prevederile „Planului de restrictii si folosire a apei in perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui care se alimenteaza cu apa bruta pentru populatie şi industrie din acumularea Puşcaşi.

*Acumulările Pușcași și Solești din județul Vaslui* *se află în treapta 3 de restricții* pentru folosințele Populație, Industrie.

*Acumularea Săcele din județul Brașov* se află în treapta 2 de restricții pentru folosința Populație.

**Jud. Botoșani**

204 localitati dintre care orasul Flamanzi, unde este necesar s-a asigurat transportul de apă menajeră către populație, aprovizionare cu auto PSI.

**A.B.A. Someş-Tisa – judeţul Maramureş**

Din cauza perioadei de secetă prelungită, în localităţile Şomcuta Mare (cu satele aferente), Vişeu de Sus şi Târgu Lăpuş (cu satele aferente), cantitatea de apa brută la sursă s-a diminuat considerabil, fiind necesară introducerea de restricţii şi anume:

* pentru localităţile Vişeu de Sus şi Târgu Lăpuş se intră în treapta I de restricţii, respectiv se reduce consumul de apă cu cel puţin 10%, iar pentru localitatea Şomcuta Mare se intră în treapta II de restricţii, respectiv se reduce consumul de apă cu cel puţin 25%.
* În urma situaţiei hidrometeorologice înregistrate în perioada iulie - 21.08.2024 (pentru seceta hidrologică), localitatea Vişeu de Jos (Zona Podurile Zvaski), a semnalat apariţia fenomenului de secetă (fântâni secate), cu efect asupra unei populaţii de circa 100 locuitori, Sighetul Marmaţiei, strada Şugău (fântâni secate 150).
* Din cauza perioadei de seceta prelungita, în localitatile Somcuta Mare (cu satele aferente) si   
  Târgu Lapus (cu satele aferente), cantitatea de apa bruta la sursa, este diminuata   
  considerabil, fiind necesara mentinerea de restrictii si anume: se intra în treapta I de restrictii, respectiv se reduce consumul de apa cu cel putin 10%.

**A.B.A. Crişuri**

Captarea Criscior, pentru Apa Prod Deva SA filiala Brad, a intrat în Faza de Atenţie conform Planului de restricţii şi folosire a apei în perioade deficitare in Bazinul Crişuri pentru intervalul 2021-2025.

**Notă: ABA Argeş-Vedea**, informează că in data de 10 octombrie 2024, urmare a unui incident la CHE Lerești, aceasta a devenit indisponibilă pentru o perioadă mai lungă de timp. În vederea asigurării volumelor de apă necesare pentru operatorul regional de apă EDILUL CÂMPULUNG, începând cu data de 10 octombrie 2024 ora 15.00 a fost deschisă 7 cm vana segment de la golirea de semiadâncime a barajului Râușor pt. evacuarea unui debit de aproximativ 2,0 mc/s. În data de 16 octombrie 2024 a fost închisă total vana segment de la golirea de semiadâncime, fiind deschisă total golirea de by-pass pentru evacuarea unui debit de aproximativ 1,5 mc/s. Debitul deversat din acumularea Râuşor este dirijat din polderul Pojorâta spre polderul Lerești, unde este situată priza de alimentare a EDILUL CÂMPULUNG. În această perioadă de timp, până la repunerea în funcțiune a CHE Lerești, CHE Voinești va funcționa doar pentru menținerea nivelului constant în polderul Lerești.

**A.B.A. Dobrogea Litoral**

În data de **20.03.2025** fl.Dunărea în **Secțiunea Cernavodă** a înregistrat un debit de ***929* mc/s**, respectiv un nivel de ***-8 cm.***

În acest sens **se trece la încetarea aplicări**i **fazei de atenționare / avertizare** la folosințele care se alimentează cu apă din Dunăre, pe sectorul Chiciu – Cernavodă – Hârșova.

Nivelul la mira de la stația hidrometrică Cernavodă, în data de 24.03.2025 este de 0,9 metri, până la aplicarea treptei I de restricții există o diferență de nivel de 2,52 metri.

Notă: **ABA Jiu** revine cu precizari suplimenare privind decizia de manevre cu vanele de la golirea de fund, de la barajul Valea de Peşti, jud. Hunedoara. S-a luat masura de deschidere a vanei de la golirea de fund, în vederea coborârii nivelului în lac până la cota de 823,50 mdMN, cu scopul de a micșora debitul drenurilor, care a condus la inundarea casei vanelor. După golirea lacului la cota de 823,50 mdMN infiltrațiile apărute între casa vanelor și căminul colector al drenurilor s-au oprit, in data de azi, 31.03.2025, ora 00:30.

**DIRECȚIA COMUNICARE ȘI DIGITALIZARE**